Euroopa Liidu Teataja C 225 , 10/08/2001 Lk 0002 - 0008



Euroopa investeerimisfondi põhikiri, vastu võetud 14. juunil 1994. aastal ja muudetud 19. juunil 2000. aastal üldkoosoleku otsusega (2001/C 225/02) Artikkel 1 Asutamine Käesolevaga asutatakse Euroopa Investeerimisfond (edaspidi "fond") kui finantsautonoomiaga juriidiline isik. Artikkel 2 Ülesanne ja tegevus 1. Fondi ülesanne on aidata kaasa ühenduse eesmärkide saavutamisele. Seda ülesannet täidab fond alljärgneva tegevuse kaudu: - garantiide ja muude sarnaste juriidiliste dokumentide andmine laenudele ja muudele seadusega lubatud mistahes vormis finantskohustustele, - osaluste omandamine, valdamine, juhtimine ja kõrvaldamine mistahes ettevõtetes vastavalt käesoleva põhikirja artikli 12 lõike 2 punktis i sätestatud tingimustele. 2. Lisaks sellele võib fond teostada muid tegevusi, mis on seotud käesolevas artiklis sätestatud ülesannetega või tulenevad neist. Fondi tegevuse hulka võivad kuuluda laenutehingud. 3. Fondi tegevus põhineb headel pangandustavadel ja muudel headel äritavadel ja kohaldatavatel praktikatel. Ilma et see piiraks artikli 28 sätete kohaldamist, tuleb nimetatud tegevusi läbi viia vastavalt kas fondi ja selle asutajaliikmete või fondi ja selle käesoleva hetke tegelike liikmete vahelises tihedas koostöös. Artikkel 3 Asukoht Fondi asukoht on Luksemburgis. Artikkel 4 Liikmed 1. Fondi asutajaliikmed on: - Euroopa Ühendus (edaspidi "ühendus"), mida esindab Euroopa Komisjon (edaspidi "komisjon"), - Euroopa Investeerimispank (edaspidi "pank"), - finantsasutused, mille nimekiri on lisatud käesolevale põhikirjale (I lisa) (edaspidi "finantsasutused"). 2. Üldkoosoleku poolt ametisse nimetatud direktorite nõukogu poolt määratud tingimustel võivad fondi liikmeks saada ka muud finantssektorisse kuuluvad juriidilised isikud, kelle ärieesmärgid toetavad fondi ülesandeid. Artikkel 5 Kapital 1. Fondi kinnitatud kapital on esialgu 2 miljardit eurot, mis on jagatud 2000 osakuks nominaalväärtusega 1 miljon eurot, mis on avatud fondi liikmetele märkimiseks käesoleva põhikirja artikli 6 kohaselt. 2. Kinnitatud kapitali võib suurendada üldkoosoleku otsusega, kui selle poolt on 85 % antud häältest. 3. Kapitali suurendamise korral on igal liikmel vastavalt üldkoosoleku poolt sätestatud tingimustele võimalus märkida suurendatud kapitaliosa osakuid sellises ulatuses, mis vastab antud liikme poolt märgitud osakute ja fondi kapitali vahelisele suhtarvule enne kapitali suurendamist. 4. Fondi liikmed on fondi kohustuste eest vastutavad üksnes enda poolt märgitud, kuid sissemaksmata kapitaliosa ulatuses. Artikkel 6 Osakute märkimine 1. Fondi asutajaliikmed märgivad nimiväärtuses käesoleva põhikirja II lisas ettenähtud arvu osakuid. 2. Järgnevad osakute märkimised toimuvad üldkoosoleku poolt seatud tingimustel; selliste osakute hind ei tohi olla alla nimiväärtuse. Artikkel 7 Osakud 1. Esialgselt märgitavate kapitaliosakute eest makstakse sisse 20 % ulatuses võrdsete osamaksena iga nelja aasta tagant. 2. Kapitali suurendamise korral otsustatakse sissemaksmise kord üldkoosoleku poolt. 3. Üldkoosolek võib direktorite nõukogu ettepanekul nõuda märgitud, kuid sissemaksmata kapitali sissemaksmist ulatuses, mis on vajalik, et fond saaks täita oma kohustusi võlausaldajate ees. Nimetatud sissemakse tuleb teha 90 päeva jooksul alates otsuse vastuvõtmisest üldkoosoleku poolt. 4. Sissemakseid tehakse eurodes. 5. Direktorite nõukogu eelneva kirjaliku nõusolekuta ei tohi osakuid mistahes viisil pantida ega koormata. 6. Ilma et see piiraks käesoleva põhikirja artikli 5 lõike 4 sätete kohaldamist, ei too fondi liikme staatus ühegi liikme jaoks kaasa vähimatki vastutust fondi kohustuste eest. 7. Kõiki vahendeid, mida fond ei vaja oma tegevuseks artikli 2 alusel, võib investeerida finantsturgudel. Fond ei osale nimetatud investeeringute haldamisel üheski valuutaarbitraažis, mis ei ole otseselt vajalik fondi tehingute teostamiseks või võetud kohustuste täitmiseks. 8. Fondi liikmed võivad oma osakutest loobuda, võõrandades need kas teisele fondi liikmele või kolmandale isikule käesoleva põhikirja artikli 4 lõike 2 kohaselt. Kui fondi liige soovib oma osakuid võõrandada, pakub ta neid pangale või viimase nõusolekul ükskõik millisele teisele fondi liikmele või kolmandale isikule, kes vastab käeoleva põhikirja artikli 4 lõikes 2 sätestatud kriteeriumidele. Artikkel 8 Osakutega kaasnevad õigused Käeoleva põhikirja artiklites 27 ja 33 sätestatud tingimuste kohaselt annab iga osak fondi varade omamise suhtes õiguse osaleda puhaskasumi jaotamisel ja, kui see on asjakohane, siis saada fondi likvideerimise korral likvideerimislaekumit proportsionaalselt olemasolevate osakute arvule. Artikkel 9 Fondi juhtimine ja töökorraldus Fondi juhivad ja selle tööd korraldavad järgmised kolm institutsiooni: - üldkoosolek, - direktorite nõukogu, - president. Artikkel 10 Üldkoosolek 1. Fondi liikmete üldkoosolekut peetakse vähemalt kord aastas ajal, mil direktorite nõukogu esimees selle kokku kutsub. Üldkoosolek toimub kas fondi asukohas või muus paigas, mis on nimetatud üldkoosoleku kokkukutsumise teates. 2. Üldkoosoleku võib kokku kutsuda ka ühe fondi liikme nõudmisel ja direktorite nõukogu otsuse alusel. Üldkoosolek kutsutakse kokku, kui seda nõuavad liikmed, kelle osakud moodustavad 13 % või üle selle märgitud kapitalist, määratledes nõudmise põhjuseks oleva küsimuse. 3. Üldkoosoleku otsuseid võib vastavalt töökorras sätestatud tingimustele ja korrale vastu võtta kirjaliku menetluse kohaselt. Artikkel 11 Osalus, esindatus, kvoorum, enamus 1. Kõigil fondi liikmetel on õigus üldkoosolekust osa võtta. 2. Ühendust esindab üks komisjoni liige või mõni muu nõuetekohaselt volitatud isik. 3. Panka esindab panga president või asepresident või mõni muu nõuetekohaselt volitatud isik. 4. Finantsasutusi esindab üks isik iga finantsasutuse kohta. 5. Iga fondi liikme häälte arv võrdub tema poolt märgitud osakute arvuga. 6. Liige võib hääletada kirja teel või olla esindatud teise liikme poolt. 7. Üldkoosoleku toimumiseks vajalik kvoorum on koos, kui kohal viibivad või on esindatud liikmed, kellele kuulub märgitud kapitalist kokku vähemalt 50 protsenti. 8. Kui käesolev põhikiri ei sätesta teisiti, võetakse üldkoosoleku otsused vastu antud häälte enamusega. Artikkel 12 Üldkoosoleku volitused 1. Fondi liikmed teostavad oma õigusi üldkoosoleku kaudu. 2. Üldkoosolek: i) võtab vastu otsuseid, mis annavad fondile õiguse teostada käesoleva põhikirja artikli 2 lõike 1 teises taandes ette nähtud tehinguid; ii) kinnitab fondi töökorra; iii) otsustab uute liikmete vastuvõtmise; iv) kinnitab direktorite nõukogu poolt esitatud majandusaasta aruande; v) kinnitab majandusaasta bilansi- ja kasumiaruande; vi) määrab fondi puhastulu assigneeringud ja jaotamise; vii) nimetab ametisse fondi audiitornõukogu liikmed; viii) kasutab käesoleva põhikirja artiklis 34 sätestatud volitusi põhikirja mistahes muudatuste vastuvõtmiseks; ix) otsustab fondi kinnitatud kapitali suurendamise ja kõigi märgitud kapitali sissemaksmise nõuete üle; x) otsustab fondi kohustuste ülemmäära suurendamise üle vastavalt käesoleva põhikirja artiklis 26 sätestatud tingimustele; xi) võtab vastu liikmestaatuse peatamist või liikmeskonnast väljaarvamist puudutavaid otsuseid; xii) võtab vastu fondi tegevuse lõplikku lõpetamist ja fondi varade jaotamist puudutavaid otsuseid; xiii) nimetab ametisse direktorite nõukogu liikmed ja nõukogu liikmete ükskõik millised asendusliikmed käesoleva põhikirja artikli 15 lõigete 1 ja 3 alusel määratud isikute hulgast; xiv) kõrvaldab direktorite nõukogu liikme kohustuslikus korras ametist, kui antud liige ei suuda enam oma kohustusi täita või on süüdi tõsises üleastumises. xv) kasutab kõiki volitusi, mis on talle antud käesoleva põhikirja teiste sätetega. 3. Üldkoosoleku tegevuskord sätestatakse töökorras. Artikkel 13 Üldkoosoleku juhataja Üldkoosolekut juhatab selle liikme esindaja, kellele kuulub fondis kõige rohkem osakuid. Artikkel 14 Protokollid ja väljavõtted Üldkoosolekuid protokollitakse. Protokolle koostab fondi sekretariaat ning nende koopiad või väljavõtted kinnitatakse ja esitatakse liikmetele. Artikkel 15 Direktorite nõukogu 1. Direktorite nõukogu koosneb seitsmest liikmest, kes nimetatakse ametisse üldkoosoleku poolt ja määratakse fondi liikmete poolt töökorras sätestatud korras. Üldkoosolek võib direktorite nõukogu liikmete arvu muuta. 2. Direktorite nõukogu liikmed tegutsevad oma kohustuste täitmisel iseseisvalt ja fondi parimatest huvidest lähtuvalt. Nad peavad aru andma üksnes üldkoosolekule. Direktorite nõukogu iga liiget võib abistada asendusliige, kes tegutseb liikme äraolekul tema nimel, võtab osa direktorite nõukogu koosolekutest ja omab samasuguseid õigusi nagu liige, keda ta asendab. 3. Direktorite nõukogu liikmed ja nende võimalikud asendusliikmed nimetatakse ametisse töökorras sätestatud korras. Töökord võib ette näha, et määratud liikmel on iga-aastase üldkoosoleku poolt vastu võetud ametisse nimetamise otsuse alusel õigus tegutseda nõukogu liikmena. Nõukogu liikmete kohta käivaid eeskirju kohaldatakse ka kõigi sel viisil määratud liikmete suhtes. 4. Direktorite nõukogu liikmed nimetatakse ametisse kaheks aastaks; ametisoleku aeg on pikendatav. 5. Kui direktorite nõukogu poolt üldkoosolekule esitatud majandusaasta aruannet ei kinnitata, astub direktorite nõukogu tagasi. 6. Direktorite nõukogu tegevuskord sätestatakse töökorras. Artikkel 16 Direktorite nõukogu volitused Lisaks käesoleva põhikirja teiste sätetega direktorite nõukogule antud volitustele, direktorite nõukogu: i) otsustab kogu fondi tegevuse üle. Direktorite nõukogu võib otsustusõiguse, kui ta peab seda asjakohaseks, täielikult või osaliselt delegeerida; ii) võtab vastu fondi tegevust ja juhtimist reguleerivaid eeskirju ja korraldusi; iii) koostab üldkoosolekule esitatavaid ettepanekuid; iv) määrab osaluse üldtingimused; v) määrab fondi tegevuse kasumlikkuse kriteeriumid; vi) määrab käesoleva põhikirja artikli 2 lõikes 2 osundatud laenutehingute eesmärgid ja piirangud; vii) nimetab fondi liikmete poolt töökorras sätestatud korra kohaselt esitatud ettepanekute alusel ametisse presidendi ja vajadusel tema asendaja. Direktorite nõukogul on ka õigus presidenti ja tema asendajat, kui viimane on ametisse nimetatud, ametist vabastada; viii) teostab järelevalvet presidendi ja tema asendaja üle ja jälgib, et fondi juhitaks vastavalt käesoleva põhikirja sätetele ning direktorite nõukogu poolt vastu võetud eeskirjadele ja korraldustele; ix) esitab üldkoosolekule fondi tegevust kajastava raamatupidamise aastaaruande ja majandusaasta aruande; x) kutsub kokku fondi üldkoosoleku; xi) ilma et see piiraks üldkoosoleku volitusi, võtab vastu otsuseid kõigis küsimustes, mis ei kuulu presidendi pädevusse. Artikkel 17 Direktorite nõukogu esimees 1. Direktorite nõukogu juhatab direktorite nõukogu liige, kes määratakse ametisse töökorras sätestatud korras. 2. Kui esimees ei saa osaleda, juhib direktorite nõukogu mõni teine direktorite nõukogu liige, kes määratakse ametisse töökorras sätestatud korras. Artikkel 18 Direktorite nõukogu koosolekud ja kvoorum 1. Direktorite nõukogu tuleb kokku nii sageli, kui see on fondi huvides vajalik ning vähemalt üks kord kvartalis. Koosoleku kutsub kokku esimees ja selle päevakord koostatakse töökorra kohaselt. Esimees kutsub direktorite nõukogu koosoleku kokku, kui nõukogu liige esitab sellekohase põhjendatud nõude. Nõukogu koosolekuid peetakse kas fondi asukohas või muus esimehe poolt valitud paigas. 2. Direktorite nõukogu otsuseid võib vastavalt töökorras sätestatud tingimustele ja korrale vastu võtta kirjaliku protseduuri kohaselt. 3. Direktorite nõukogu menetlused on kehtivad vaid siis, kui kohal viibivad vähemalt pooled nõukogu liikmed. 4. Direktorite nõukogu otsused võetakse vastu häälteenamusega. Artikkel 19 Protokoll Direktorite nõukogu menetlusi protokollitakse. Protokolle koostab fondi sekretariaat ning nende koopiad või väljavõtted kinnitatakse ja esitatakse liikmetele. Artikkel 20 President 1. Fondi juhib president. President tegutseb iseseisvalt ja fondi parimatest huvidest lähtuvalt ning annab oma kohustuste täitmisest aru üksnes direktorite nõukogule. 2. President nimetatakse ametisse kuni viieks aastaks ja võidakse ametisse tagasi valida. 3. Presidenti võib abistada asendaja, kes presidendi äraolekul täidab tema kohustusi ja kellel on samad volitused, mis presidendil. 4. Presidendi ja tema võimaliku asendaja ametisse nimetamise ettepanekute esitamise kord sätestatakse töökorras. Artikkel 21 Presidendi volitused 1. President vastutab fondi igapäevase juhtimise eest vastavalt käesoleva põhikirja sätetele ning direktorite nõukogu poolt vastu võetud eeskirjadele ja korraldustele. 2. President eelkõige: - tegutseb kooskõlas direktorite nõukogu poolt käesoleva põhikirja artikli 16 alusel vastu võetud eeskirjade ja korraldustega, - esitab direktorite nõukogule fondi majandusaasta aruande, - koostab oma vastutusel fondi raamatupidamise aastaaruande kolme kuu jooksul peale iga majandusaasta lõppu ja esitab selle direktorite nõukogule, - esitab direktorite nõukogule töökorras ettenähtud või direktorite nõukogu poolt nõutavad lisaaruanded ja -dokumendid. 3. President esindab fondi suhetes kolmandate isikutega ning õigustoimingutes. 4. Dokumentidele, mis on seotud fondi ja kõigi selle poolt võetud kohustustega, kirjutab alla president või presidendi poolt nõuetekohaselt volitatud esindaja. 5. Fondi töötajad kuuluvad presidendi alluvusse ning nad võetakse tööle ja vabastatakse ametist presidendi poolt. Artikkel 22 Audit 1. Fondi raamatupidamist auditeeritakse kord aastas kolmest üldkoosoleku poolt ametisse nimetatavast audiitorist koosneva audiitornõukogu poolt. Üldkoosolek võib otsustada suurendada audiitorite arvu maksimaalselt viieni. Audiitorite ametisse nimetamine viiakse läbi töökorras sätestatud tingimuste kohaselt. 2. Audiitornõukogu liikmed tegutsevad vastavuses nende ametialal tavapäraselt kohaldatavate standarditega. Audiitornõukogu kinnitab, et fondi bilansi- ja kasumiaruanne annavad lähtuvalt fondi varadest ja kohustustest tõese ja õiglase pildi fondi finantsolukorrast ning vaatluse all oleva majandusaasta tegevustulemustest. Artikkel 23 Tegevus Fond võib käesoleva põhikirja raames tegutseda ühenduse liikmesriikide territooriumil, riikides, mis on taotlenud ühenduse liikmeks saamist ja mille suhtes on liitumisprotsess alanud, ning ühendusega piirnevates riikides ulatuses, mis hõlmab piiriüleseid projekte. Artikkel 24 Fondi tasu Fondi poolt seoses käesoleva põhikirja järgse tegevusega taotletava tasu või muu tulu tase määratakse viisil, mis kajastaks võetud riske, kataks fondi töökulud, näeks ette nimetatud riskidega samaulatusliku reservfondi ja tagaks piisava tulu fondi vahenditest. Artikkel 25 Fondi tegevuse piirid Fondi kohustuste piirmäärad seoses garantiide andmisega sätestatakse direktorite nõukogu poolt vastavalt käesoleva põhikirja artiklile 16. Vastavad fondi kohustuste piirmäärad seoses osaluse omandamisega ettevõtetes sätestatakse käesoleva põhikirja artikli 12 lõike 2 punktis i viidatud asjakohastes otsustes. Artikkel 26 Fondi üldkohustuste ülemmäär Fondi üldkohustused, mille hulka ei arvestata fondi poolt kolmandate isikute nimel võetud kohustusi, ei tohi ületada: - garantiitehingute puhul: kolmekordset märgitud kapitali; seda ülemmäära võib üldkoosoleku otsusega tõsta maksimaalselt kuni viiekordse märgitud kapitalini. Kui fondi reservfond on võrdne või ületab 7,5 % märgitud kapitalist, võib seda ülemmäära üldkoosoleku otsusega tõsta maksimaalselt kuni kaheksakordse märgitud kapitalini, - osaluste puhul: üldkoosoleku poolt käesoleva põhikirja artikli 12 kohaselt määratud summat. Artikkel 27 Puhastulu assigneering ja jaotamine 1. Üldkoosolek määrab vähemalt kord aastas, milline osa fondi puhastulust assigneeritakse reservfondi või muuks otstarbeks, ja milline osa jaotatakse fondi liikmete vahel. Enne mistahes jaotamist fondi liikmete vahel assigneeritakse igal aastal reservfondi vähemalt 20 % puhastuluga võrdne summa. Reservfondi tehtavad assigneeringud lõpevad siis, kui reservfondi suurus ulatub 10 %ni märgitud kapitalist, ja algavad uuesti, kui reservfondi suurus langeb alla 10 % märgitud kapitalist. 2. Puhastulu jaotatakse fondi liikmete vahel proportsionaalselt iga liikme omanduses olevate osakute arvule. Artikkel 28 Koostöö kolmandate osapooltega 1. Fond võib nõustuda kolmandate osapoolte poolt fondi käsutusse usaldatud erivahendite haldamisega juhul, kui need on kooskõlas fondi ülesannetega, tingimusel et need kantakse eraldi kontodele ning fond teenib nende pealt piisavat tulu. 2. Fond võib käesoleva põhikirja tingimuste raames teha koostööd kõigi fondiga sarnastes valdkondades tegutsevate rahvusvaheliste organisatsioonidega. 3. Fond võib sõlmida lepinguid nimetatud organisatsioonidega, aga ka siseriiklike organisatsioonide ja panganduspartneritega ühenduse liikmesriikides või kolmandates riikides, et saavutada seatud eesmärke ning täita oma ülesandeid. Artikkel 29 Liikmestaatuse peatamine ja liikmeskonnast väljaarvamine 1. Kui fondi liige ei täida ükskõik millist oma käesolevas põhikirjas sätestatud kohustust, võib tema liikmestaatuse üldkoosoleku otsusega peatada. 2. Liige, kelle liikmestaatus on peatatud, on jätkuvalt kohustatud täitma oma kohustusi fondi liikmena; ta ei tohi siiski kasutada ühtegi käesolevas põhikirjas sätestatud õigust. 3. Kui pärast kuue kuu möödumist üldkoosoleku otsusest liikmestaatus peatada ei ole kõnealune liige ikka veel täitnud oma kohustusi, mille tõttu see otsus langetati, võib üldkoosolek kuulutada antud liikme liikmeskonnast väljaarvatuks. Artikkel 30 Tasaarveldus fondi liikmeskonnast väljaarvatud liikmetega 1. Liikmestaatuse lõpetamine toob kaasa osalise tasaarvelduse kõnealuste liikmega. 2. Liikmeskonnast väljaarvatud liikme osakud võõrandatakse käesoleva põhikirja artikli 7 lõike 8 kohaselt. Kui osakuid ei omanda pank ega mõni muu fondi liige, võib üldkoosolek anda loa müüa need üksustele, mis vastavad käesoleva põhikirja artikli 4 lõikes 2 toodud kriteeriumidele. Kui osakuid ei osta tagasi teised liikmed ega artikli 4 lõikes 2 toodud kriteeriumitele vastavad üksused, ostab need tagasi fond. 3. Käesoleva artikli lõike 2 kohaselt ostab fond liikmeskonnast väljaarvatud liikme osakud tagasi kas osakute fondi liikmeskonnast väljaarvamise kuupäeva seisu järgi arvutatud nimiväärtuse või raamatupidamisväärtuse eest, olenevalt sellest, kumb on madalam. Vaatamata fondi liikmeskonnast väljaarvamisele jääb väljaarvatud liige seotuks oma otseste ja tingimuslike kohustustega fondi ees, kuni enne liikmestaatuse lõppemist sõlmitud garantiid ja kapitaliosalused on täies ulatuses tasutud. Liikmeskonnast väljaarvatud liige ei ole siiski seotud garantiidest ja kapitaliosalusest tulenevate kohustustega, mida fond on võtnud pärast tema liikmeskonnast väljaarvamist, ega jaga fondi tulusid ega kulusid. 4. Fondi poolt liikmeskonnast väljaarvatud liikmelt tagasiostetud osakute eest tasutakse järgmiste tingimuste alusel: - enne kuue kuu möödumist liikmeskonnast väljaarvamise päevast ei teostata ühtegi makset. Makse piirdub summaga, mille ulatuses tagasiostu hind ületab endise liikme kohustuste summa fondi ees tulenevalt fondi tehingutest, - kui fond kannab kahjusid seoses mistahes fondi garantiide või kapitaliosalustega, mida ei ole liikmeskonnast väljaarvamise päevaks tasutud, ja kõnealune kahjum ületab kahjumi katteks ette nähtud reservsummat liikmeskonnast väljaarvamise kuupäeva seisuga, tuleb sellisel endisel liikmel fondi sellekohase nõude korral tasuda summa, mille võrra tema osakute tagasiostu hind oleks langenud, kui tagasiostu hinna määramisel oleks antud kahjumit arvesse võetud. Peale selle jääb endine liige seotuks kohustusega vastata märgitud kapitali sissemakse nõuetele ulatuses, mida oleks temalt nõutud siis, kui fondil oleks tekkinud vajadus kapitali järele, ja antud liikmelt oleks kapitali sissemakset nõutud ajal, mil määrati tema osakute tagasiostu hind. Artikkel 31 Tegevuse lõpetamine 1. Direktorite nõukogu võib asjaolude sunnil fondi tegevuse ajutiselt peatada. Direktorite nõukogu annab sellekohase otsuse edasiseks kaalumiseks üldkoosolekule. Üldkoosolek võib 85 % kvalifitseeritud häälteenamusega otsustada fondi tegevus lõplikult lõpetada, misjärel lakkab kogu fond tegevus, välja arvatud fondi likvideerimisega seotud toimingud. 2. Fondi tegevuse lõpliku lõpetamisega kaasneb fondi likvideerimine. Üldkoosolek määrab pankrotihaldurid, kes viivad läbi fondi likvideerimiseks vajalikud toimingud. Artikkel 32 Fondi liikmete vastutus 1. Fondi tegevuse lõpliku lõpetamise korral rahuldatakse fondi poolt täitmata nõuded järgmistest vahenditest alltoodud järjekorras: - fondi varad, - märgitud, kuid sissemaksmata kapitali eest fondile võlgnetavad summad. 2. Direktorite nõukogu võtab asjakohaseid meetmeid proportsionaalse jaotamise tagamiseks otseste ja tinglike nõuete valdajate vahel tulenevalt nende vastavatest õigushüvedest. Artikkel 33 Varade jaotamine 1. Fond tegevuse lõppemise korral ei jaotata selle varasid fondi liikmete vahel vastavalt nende poolt märgitud fondi kapitalile enne, kui: - kõik kohustused fondi võlausaldajate ees on täies ulatuses täidetud, - üldkoosolek on võtnud vastu otsuse varade jaotamise kohta. 2. Varad jaotatakse fondi liikmete vahel proportsionaalselt iga liikme osalusele fondi kapitalis. 3. Varade jaotamise korra sätestab direktorite nõukogu. Artikkel 34 Muudatused 1. Käesolevat põhikirja võib muuta direktorite nõukogu ettepanekul tehtava üldkoosoleku otsusega. Igasugused käesoleva põhikirja artiklites 2 ja 3 tehtavad muudatused nõuavad vähemalt 85 % häälteenamust antud häältest. 2. Kui üldkoosolek ei otsusta teisiti, jõustuvad vastuvõetud muudatused kolme kuu pärast alates päevast, mil fondi liikmeid muudatustest teavitati. Artikkel 35 Seadus ja kohtualluvus 1. Vaidlused ühelt poolt fondi ja teiselt poolt fondi tehingutest kasusaajate vahel, kes on kas finantsasutused kasusaajatena või muud kasusaajad, lahendatakse pädevate riiklike kohtute poolt. 2. Sel eesmärgil on fondil igas ühenduse liikmesriigis teenindusaadress. Samas võib fond igas lepingus määratleda kindla teenindusaadressi või osundada vahekohtule. 3. Euroopa Ühenduse asutamislepingus (panga põhikirja artikkel 30, lõige 6) osundatu kohaselt ja piires menetletakse vaidlusi fondi institutsioonide poolt vastu võetud meetmete üle Euroopa Ühenduste Kohtu kohtualluvuses. Artikkel 36 Privileegid ja immuniteedid Euroopa ühenduste privileegide ja immuniteetide protokoll kohaldub Euroopa Ühenduse asutamislepingus (panga põhikirja artikkel 30, lõige 5) sätestatud tingimuste alusel ka fondi, selle institutsioonide liikmete ja töötajate suhtes. Artikkel 37 Jõustumine Käesolev põhikiri jõustub üldkoosoleku poolt määratud kuupäeval. --------------------------------------------------